b'\n_START_ARTICLE_\nJudita Holoferno puotoje\n_START_SECTION_\nApie paveiksl\xc4\x85\n_START_PARAGRAPH_\nPaveikslas datuojamas sukurtas 1634\xc2\xa0m. Anks\xc4\x8diau jo Rembranto autoryst\xc4\x97 buvo abejotina. 1986\xc2\xa0m. j\xc4\x85 patvirtino Rembranto tyrim\xc5\xb3 projektas, bei atskiras Prado muziejaus tyrimas. Paveikslas yra pasira\xc5\xa1ytas Rembranto vardu, ta\xc4\x8diau \xc5\xa1is para\xc5\xa1as buvo suk\xc4\x97l\xc4\x99s abejoni\xc5\xb3. Paveikslas priskiriamas serijai Rembranto paveiksl\xc5\xb3, sukurt\xc5\xb3 1633 \xe2\x88\x92 1635\xc2\xa0m., kurie vaizdavo herojines istorines moteris._NEWLINE_Da\xc5\xbeniausiai laikoma, kad paveiksle pavaizduota Artemisija II, IV a. pr. m. e. Karijos karalien\xc4\x97. Kitu variantu, jis vaizduoja Sofonisb\xc4\x85, III a. pr. m. e. kilming\xc4\x85 kartaginiet\xc4\x99. Abi moteris sieja tai, kad, pagal populiarias istorijas, jos i\xc5\xa1g\xc4\x97r\xc4\x97 taur\xc4\x99: Artemisija \xe2\x80\x93 su jos mirusio vyro karaliaus pelenais i\xc5\xa1 i\xc5\xa1tikimyb\xc4\x97s, Sofonisba\xc2\xa0\xe2\x80\x93 nuod\xc5\xb3 taur\xc4\x99, nenor\xc4\x97dama b\xc5\xabti atiduota \xc4\xaf rom\xc4\x97n\xc5\xb3 nelaisv\xc4\x99 savo vyro Antrojo p\xc5\xabn\xc5\xb3 karo metu. Prado muziejaus svetain\xc4\x97je paveikslas pavadintas \xe2\x80\x9eJudita Holoferno puotoje\xe2\x80\x9c. \xc5\xa0is siu\xc5\xbeetas yra biblijini\xc5\xb3 istorij\xc5\xb3 dalis, kur apra\xc5\xa1oma jud\xc4\x97j\xc5\xb3 heroj\xc4\x97 Judita, nukirtusi galv\xc4\x85 Izraelio prie\xc5\xa1\xc5\xb3 vadui Holofernui po puotos, kai Holofernas nusig\xc4\x97r\xc4\x99s u\xc5\xbemigo (Juditos knyga)._NEWLINE_Paveiksle vaizduojama didinga moters fig\xc5\xabra tamsiame fone. Ji pad\xc4\x97jusi rank\xc4\x85 ant staliuko su knyga (tikriausiai laikini\xc5\xa1kumo simbolis, vanitas tema). Tik\xc4\x97tina, kad moters modeliu buvo Rembranto \xc5\xbemona Saskija. Heroj\xc4\x97s turtin\xc4\x99 pad\xc4\x97t\xc4\xaf rodo puo\xc5\xa1n\xc5\xabs r\xc5\xabbai, perl\xc5\xb3 karoliai, auskarai ir aukso grandin\xc4\x97. Taur\xc4\x99 g\xc4\x97rimo jai pristato tarnait\xc4\x97. Tamsiame paveikslo fone i\xc5\xa1skiriama dar viena neai\xc5\xa1ki veik\xc4\x97jo fig\xc5\xabra, tikriausiai seno tarno. Kitos paveikslo fig\xc5\xabros i\xc5\xa1bluko ar visi\xc5\xa1kai patams\xc4\x97jo. Paveiksle galima \xc4\xaf\xc5\xbevelgti du kontrastuojan\xc4\x8dius ir vienas kit\xc4\x85 papildan\xc4\x8dius motyvus: apvalaus staliuko ir kl\xc5\xabpan\xc4\x8dios tarnait\xc4\x97s rankos linkius, bei tarnait\xc4\x97s laikomos taur\xc4\x97s su ant staliuko esan\xc4\x8dia knyga formas._NEWLINE_1768\xc2\xa0m. paveikslas dokumentuotas Ensenados markizo kolekcijoje Madride, 1772 m. perkeltas \xc4\xaf naujuosius karali\xc5\xa1kuosius r\xc5\xabmus. 2009\xc2\xa0m. Prado muziejus \xc4\xafk\xc4\x97l\xc4\x97 ypa\xc4\x8d didel\xc4\x97s rai\xc5\xa1kos internetin\xc4\x99 paveikslo reprodukcij\xc4\x85 \xe2\x80\x9eGoogle Earth\xe2\x80\x9c projekte tarp 14 muziejaus paveiksl\xc5\xb3, geriausiai reprezentuojan\xc4\x8di\xc5\xb3 jo kolekcijas.'